《读许右丞所作陈少阳谏议哀词》
宋代·刘鄂

并州更作桑乾客，道逢舍者来争席。
掀髯对座有钜人，开口剧谈如旧识。
试问客子从何方，兴言扼腕微有伤。
吾祖昔遑卹纬计，屡以真论干君王。
谗谀弄国贤者避，祸福相乘呼吸异。
悬知必有代庖责，被发缨冠赴东市。
大明既争日月光，真与天地同久长。
嗟予之生后长者，却识前辈奚其详。
大臣罔上擅行戮，扬以浮言盖私曲。
诛奸发德示后世，右丞之文端可复。
中兴名门凡几门，圣朝报称非少恩。
纨兰袖出承命帖，犹幸及识公之孙。
春秋爱贤许之宥，十世已往未为厚。
况今公议方大明，叩天大叫君无后。
故人梦想规大贤，景仰高行思执鞭。
典刑方及见故物，倏尔长别良依然。
土田未足为君劝，官爵未足酬君愿。
行矣志意勿倦游，归而视之有家传。